Zuma moet self opdok vir appèl teen staatskapingsverslagJacob Zuma (Foto: Nic Bothma, Pool via AP) Die presidensie het Vrydagaand bekendgemaak dat hy sy appèl teen die hofbevel wat oudpres. Jacob Zuma beveel om sy eie regskostes te betaal in die hofgeding om te probeer voorkom dat die staatskapingsverlsag openbaar gemaak word, gaan terugtrek. Zuma het dié appèl voor sy bedanking in Februarie by die Noord-Gautengse hooggeregshof ingedien. Hy wou verhoed dat Thuli Madonsela, die voormalige openbare beskermer (OB), se staatskapingsverslag bekend gemaak word, maar die hof het beslis dat dié verslag in openbare belang is. Zuma is daarna beveel om sy eie regskostes te dra, waarna hy geappelleer het. Die DA het die presidensie se aankondiging verwelkom. James Selfe, voorsitter van die DA se federale uitvoerende raad, het gesê die DA was sedert die begin van die appèlsaak van mening dat Zuma vir die regskoste verantwoordelik moet wees – koste wat die DA beraam op R10 miljoen. Selfe meen Zuma moet ŉ verdere R15 miljoen opdok vir die regskoste wat aangegaan is in die pogings om te voorkom dat verskeie aanklagte van korrupsie, rampokkery en geldwassery weer teen hom ingestel word. “Hoewel hierdie nuus ŉ oorwinning is vir Suid-Afrikaners wat al vir te lank vir die ANC se foute moet betaal, moet die vraag gevra word oor wie die regskoste van R15,3 miljoen gaan betaal wat aangegaan is in die voortslepende spioenbande-saak,” het hy gesê. Selfe het gesê die regering moet ŉ besluit hieroor neem, anders is dit nie ŉ oorwinning vir demokrasie nie. Hy het bygevoeg die oudpresident behoort verder ook nie finansiële bystand van die regering te ontvang nie vir wanneer die spioenbande-verhoor op 8 Junie voortgesit word. Dit kom nadat Zuma Vrydag saam met Christine Guerrier, ŉ verteenwoordiger van die Franse wapenvervaardiger Thales, in die beskuldigdebank in die hof in Durban verskyn het. Zuma het op 16 aanklagte verskyn wat verband hou met die omstrede wapentransaksie met Thales in die laat 1990’s. Zuma word vervolg vir een aanklag van afpersing, twee aanklagte van korrupsie, een van geldwassery en 12 van bedrog. Die saak teen die twee partye is tot 8 Junie uitgestel nadat adv. Billy Downer, vir die staat, die hof gevra het om die saak uit te stel omdat Zuma se regspan van voorneme is om ŉ hersieningsaansoek in te dien om die besluit om hom te vervolg te betwis. Downer het gesê na gelang van die uitkoms van die hersieningsaansoek kan daar dalk verdere hofaansoeke ingedien word. Zuma en Guerrier is op waarskuwing vrygelaat.